LIETUVOS RESPUBLIKOS APLINKOS MINISTRAS

Į S A K Y M A S

DĖL LIETUVOS RESPUBLIKOS APLINKOS MINISTRAS 2002 M. BALANDŽIO 16 D. ĮSAKYMO NR. 184 „DĖL STATYBOS TECHNINIŲ REGLAMENTŲ STR 1.01.06:2002 „YPATINGI STATINIAI“ IR STR 1.01.07:2002 „NESUDĖTINGI (TARP JŲ LAIKINI) STATINIAI“ PATVIRTINIMO“ PAKEITIMO

2005 m. lapkričio 30 d. Nr. D1-581

Vilnius

Vadovaudamasis Lietuvos Respublikos Vyriausybės 2002 m. vasario 26 d. nutarimo Nr. 280 „Dėl Lietuvos Respublikos statybos įstatymo įgyvendinimo“ (Žin., 2002, Nr. 22-819) 1.4 punktu,

Pakeičiu statybos techninį reglamentą STR 1.01.07:2002 „Nesudėtingi (tarp jų laikini) statiniai“ (toliau – Reglamentas), patvirtintą Lietuvos Respublikos aplinkos ministro 2002 m. balandžio 16 d. įsakymu Nr. 184 „Dėl statybos techninių reglamentų STR 1.01.06:2002 „Ypatingi statiniai“ ir STR 1.01.07:2002 „Nesudėtingi (tarp jų laikini) statiniai“ patvirtinimo“ (Žin., 2002, Nr. 43-1639):

1. Reglamento 2 punktą išdėstau taip:

„2. Šis Reglamentas netaikomas atliekant kultūros paveldo statinio tvarkomuosius statybos darbus.“.

2. Reglamento 12.1 papunkčio pirmąją pastraipą išdėstau taip:

„12.1. nesudėtingiems statiniams kultūros paveldo objekto teritorijoje:“.

3. Reglamento 12.2.1 papunktį išdėstau taip:

„12.2.1. rengiamas supaprastintas statinio projektas [4.14], kurį patikrina:

12.2.1.1. savivaldybės administracijos valstybės tarnautojas, įgaliotas nustatyti statinio architektūros ir statybos sklypo tvarkymo urbanistinius reikalavimus, ir valstybinio parko, valstybinio rezervato ar biosferos rezervato direkcijos įgaliotas atstovas – statant valstybiniuose parkuose, valstybiniuose rezervatuose ar biosferos rezervate;

12.2.1.2. savivaldybės administracijos valstybės tarnautojas, įgaliotas nustatyti statinio architektūros ir statybos sklypo tvarkymo urbanistinius reikalavimus, ir regiono aplinkos apsaugos departamento įgaliotas atstovas – statant valstybiniuose draustiniuose;

12.2.1.3. savivaldybės administracijos valstybės tarnautojas, įgaliotas nustatyti statinio architektūros ir statybos sklypo tvarkymo urbanistinius reikalavimus – statant ekologinės apsaugos prioriteto (apsaugančiose) teritorijose, tarp jų ir paviršinio vandens telkinių apsaugos zonose;“.

4. Reglamento 14 punktą išdėstau taip:

„14. Nesudėtingi statiniai valstybiniuose parkuose, valstybiniuose rezervatuose, valstybiniuose draustiniuose, biosferos rezervate turi atitikti specialius projektavimo ir statybos reikalavimus, nustatytus saugomų teritorijų individualiuose apsaugos reglamentuose, jeigu juose nustatyti griežtesni (nei statybos techniniuose reglamentuose) statinių matmenų ir kitų sprendinių apribojimai (statinių aukščiai, plotai, konstrukcijų bei inžinerinės įrangos tipai, atstumai nuo vandens telkinių ir pan.).“.

5. Reglamento 1 priedo pastraipą „Bendros pastabos 1 ir 2 lentelėms“ papildau nauju 5 punktu:

„5. Žymuo „–“ reiškia, kad lentelėse nurodyti pastatai ar inžineriniai statiniai tokiai grupei negali būti priskiriami arba nurodyti lentelėse parametrai nematuojami (2 lentelės 17.1, 17.2 ir 27 p.).“.

APLINKOS MINISTRAS	ARŪNAS KUNDROTAS